作者:元稹
標題:大雲寺二十韻
內容:地勝宜臺殿，山晴離垢氛。現身千佛國，護世四王軍。碧耀高樓瓦，赬飛半壁文。鶴林縈古道，雁塔沒歸雲。幡影中天颺，鐘聲下界聞。攀蘿極峰頂，遊目到江濆。馴鴿閑依綴，調猿靜守群。虎行風捷獵，龍睡氣氛氳。獲稻禪衣卷，燒畬劫火焚。新英蜂採掇，荒草象耕耘。缽付靈童洗，香教善女燻。果枝低罯罯，花雨澤雰雰。示化維摩疾，降魔力士勳。聽經神變見，說偈鳥紛紜。上境光猶在，深溪暗不分。竹籠煙欲暝，松帶日餘曛。真諦成知別，迷心尚有雲。多生沉五蘊，宿習樂三墳。諭鹿車雖設，如蠶緒正棼。且將平等義，還奉聖明君。